b'\n_START_ARTICLE_\nZastrupitev z \xc5\xbeivim srebrom\n_START_SECTION_\nZnaki in simptomi\n_START_PARAGRAPH_\nPogosti simptomi zastrupitve z \xc5\xbeivim srebrom so periferna nevtropatija (izra\xc5\xbea se kot parastezija ali srbenje, peko\xc4\x8d ob\xc4\x8dutek ali bole\xc4\x8dina), razbarvanje ko\xc5\xbee (ro\xc5\xbenata lica, prsti na rokah in nogah), zatekanje in deskvamacija (lu\xc5\xa1\xc4\x8denje ko\xc5\xbee)._NEWLINE_\xc5\xbdivo srebro nepovratno (ireverzibilno) zavre delovanje od selena odvisnih encimov in naj bi inaktiviralo tudi S-adenozil-metionin, ki je potreben za katabolizem (razgradnjo) kateholaminov s katehol-o-metil-transferazami. Zaradi nezmo\xc5\xbenosti telesa, da bi razgradilo kateholamine (npr. adrenalin), se oseba, ki trpi za zastrupitvijo z \xc5\xbeivim srebrom, lahko prekomerno znoji, lahko do\xc5\xbeivi tahikardijo (pospe\xc5\xa1en sr\xc4\x8dni utrip), hipertenzijo (visok krvni tlak) ali se pretirano slini._NEWLINE_Pri prizadetih otrocih se lahko pojavijo pordela lica, nos in ustnice, izguba las, nohtov, prehodni izpu\xc5\xa1\xc4\x8daji, hipotonija (oslabelost mi\xc5\xa1ic) ter pove\xc4\x8dana ob\xc4\x8dutljivost na svetlobo. Drugi simptomi lahko vklju\xc4\x8dujejo disfunkcijo ledvic (npr. Fanconijev sindrom) ali nevropsihiatri\xc4\x8dne sindrome, kot so \xc4\x8dustvena labilnost, motnje spomina ali nespe\xc4\x8dnost. Klini\xc4\x8dna slika lahko spominja na feokromocitom ali Kawasakijev sindrom. Primer deskvamacije otro\xc5\xa1ke roke s hudo zastrupitvijo z \xc5\xbeivim srebrom, ki se je zgodila s prijemanjam elementarnega \xc5\xbeivega srebra, je na tej fotografiji (http://adc.bmj.com/content/vol86/issue6/images/large/90015199.f1.jpeg) avtorja Horowitz in drugi (2002).\n_START_SECTION_\nVzroki\n_START_PARAGRAPH_\nU\xc5\xbeivanje rib je najpomembnej\xc5\xa1i vir zau\xc5\xbeitja \xc5\xbeivega srebra za ljudi in \xc5\xbeivali, \xc4\x8deprav lahko tudi rastline in druge \xc5\xbeivali  vsebujejo \xc5\xbeivo srebro zaradi bioakumulacije (kopi\xc4\x8denja v orgazmu) iz zemlje, vode, atmosfere in tudi z u\xc5\xbeivanjem drugih organizmov, ki vsebujejo \xc5\xbeivo srebro.  _NEWLINE_Vir \xc5\xbeivega srebra lahko prestavljajo tudi vdihan onesna\xc5\xbeen zrak, _NEWLINE_hrana, ki med obdelavo pride v stik z \xc5\xbeivim srebrom, hlapi \xc5\xbeivega srebra iz amalgamskih zalivk, in nepravilna uporaba ali odstranjevanje \xc5\xbeivega srebra ali predmetov, ki ga vsebujejo, na primer pri razlitju \xc5\xbeivega srebra ali neustreznem odstranjevanju fluorescen\xc4\x8dnih svetilk._NEWLINE_Na Japonskem je pomemben vir zastrupitve z \xc5\xbeivim srebrom u\xc5\xbeivanje kitovega in delfinjega mesa. Tetsuya Endo, profesor na Univerzi Health Sciences v Hokkaidu, je testiral meso kitov v mestu Taiji in na\xc5\xa1el meso, ki je presegalo dovoljeno vrednost \xc5\xbeivega srebra glede na japonske predpise tudi za ve\xc4\x8d kot dvajsetkrat._NEWLINE_Polovica \xc5\xbeivega srebra v ozra\xc4\x8dju izvira iz emisij elektrarn na premog in drugih \xc4\x8dlove\xc5\xa1kih virov, preostanek pa doprinesejo naravni viri, kot so ognjeniki._NEWLINE_Dve tretjini \xc5\xbeivega srebra, ki ga ustvarimo ljudje, izhajata iz nepopolnega zgorevanja, ve\xc4\x8dinoma premoga._NEWLINE_Ostali pomembni viri, ki jih ustvarjamo ljudje, vklju\xc4\x8dujejo pridobivanje zlata, barvnih kovin, proizvodnjo cementa, odstranjevanje odpadkov, \xc4\x8dlove\xc5\xa1ke krematorije, kavsti\xc4\x8dno proizvodnjo sode, surovega \xc5\xbeeleza in jekla, proizvodnjo \xc5\xbeivega srebra (ve\xc4\x8dinoma za baterije) in kurjenje biomase._NEWLINE_Ve\xc4\x8djemu tveganju za zastrupitev z \xc5\xbeivim srebrom so izpostavljeni delavci v rudnikih z zlatom, ki uporabljajo starej\xc5\xa1e metode pridobivanja, na primer samostojni, "obrtni\xc5\xa1ki" delavci v rudnikih zlata, ki jih v Gani imenujejo galamseyi, v sosednjih frankofonskih dr\xc5\xbeavah pa orpaillerus. \xc4\x8ceprav ni nobene uradne vladne ocene, opazovalci menijo, da v Gani dela dvajset do petdeset tiso\xc4\x8d delavcev kot galamseyi. Ta slika vklju\xc4\x8duje tudi mnoge \xc5\xbeenske, ki delajo v teh rudnikih._NEWLINE_\xc5\xbdivo srebro in mnogo njegovih kemi\xc4\x8dnih spojin, predvsem organskih \xc5\xbeivosrebrovih spojin, se hitro absorbirajo preko ko\xc5\xbee po neposrednem stiku z golimi rokami ali po stiku zaradi slabe za\xc5\xa1\xc4\x8dite rok._NEWLINE_\xc5\xbdivo srebro in njegove spojine se pogosto uporabljajo v kemijskih laboratorijih, bolni\xc5\xa1nicah, zobozdravstvenih ambulantah,_NEWLINE_ter v obratih s proizvodnjo fluorescentnih \xc5\xbearnic, baterij in razstreliv.\n_START_SECTION_\nMehanizem\n_START_PARAGRAPH_\n\xc5\xbdivo srebro je tako visoko reaktivno in strupeno sredstvo, da je te\xc5\xbeko prepoznati mehanizme po\xc5\xa1kodb. _NEWLINE_Iz tega razloga je \xc5\xa1e veliko neznanega o njegovem mehanizmu delovanja._NEWLINE_Po\xc5\xa1koduje osrednje \xc5\xbeiv\xc4\x8devje, endokrini sistem, ledvice, ostale organe in \xc5\xa1kodljivo deluje na usta, dlesni in zobe._NEWLINE_Dolgotrajnej\xc5\xa1a ali te\xc5\xbeka izpostavljenost hlapom \xc5\xbeivega srebra lahko povzro\xc4\x8di mo\xc5\xbeganske po\xc5\xa1kodbe in na koncu smrt._NEWLINE_\xc5\xbdivo srebro in njegove spojine so \xc5\xa1e posebej strupene za zarodke in dojen\xc4\x8dke. \xc5\xbdenske, ki so bile izpostavljene \xc5\xbeivemu srebru med_NEWLINE_nose\xc4\x8dnostjo, v\xc4\x8dasih rodijo otroke z resnimi okvarami (glej minamatska bolezen)._NEWLINE_\xc4\x8ce so majhni otroci izpostavljeni \xc5\xbeivemu srebru, imajo lahko hude nevrolo\xc5\xa1ke posledice. \xc5\xbdivo srebro zavira nastajanje mielina._NEWLINE_Obstajajo dokazi, da zastrupitev z \xc5\xbeivim srebrom lahko povzro\xc4\x8di Youngov sindrom (bronhiektazija in nizko \xc5\xa1tevilo spermijev pri mo\xc5\xa1kih)._NEWLINE_U\xc4\x8dinek zastrupljenosti z \xc5\xbeivim srebrom je odvisen od tega, ali je bil posameznik izpostavljen elementarnemu \xc5\xbeivemu srebu, anorganskim ali organskim spojinam \xc5\xbeivega srebra.\n_START_SECTION_\nElementarno \xc5\xbeivo srebro\n_START_PARAGRAPH_\nZau\xc5\xbeitje ali namerno intravensko injiciranje \xc5\xbeivega srebra (poskus samomora) na\xc4\x8deloma ne povzro\xc4\x8di sistemskih u\xc4\x8dinkov. \xc4\x8ceprav ni kvantitativno dokazano, fizikalne lastnosti teko\xc4\x8dega elementarnega \xc5\xbeivega srebra namre\xc4\x8d omejijo absorbcijo skozi nepo\xc5\xa1kodovano ko\xc5\xbeo ali prebavila._NEWLINE_Pribli\xc5\xbeno 80% hlapov \xc5\xbeivega srebra se absorbira preko dihalnih poti, kjer vstopi v krvni obtok in se tako porazdeli po celem telesu.  Kroni\xc4\x8dna izpostavljenost vdihavanja  plinov tudi pri nizkih koncentracijah v obmo\xc4\x8dju o.7-42 \xce\xbcg/m\xc2\xb3 dokazano s \xc5\xa1tudijo, povzro\xc4\x8di u\xc4\x8dinke kot so tremor, naglu\xc5\xa1ne kognitivne sposobnosti, motenje spanca in delavnosti._NEWLINE_Akutna inhalacija visokih koncentracij je vzrok za motnje osebnosti, senzori\xc4\x8dne in motori\xc4\x8dne motnje. Najbolj opazni simptomi so tresenje (najprej tresenje roke, nato se raz\xc5\xa1iri na druge dele telesa), \xc4\x8dustvena labilnost (izra\xc5\xbea se kot razdra\xc5\xbeljivost, pretirana srame\xc5\xbeljivost, izguba zaupanja in \xc5\xbeiv\xc4\x8dnost), nespe\xc4\x8dnost, izguba spomina, nevromuskularne spremembe (oslabelost, mi\xc5\xa1i\xc4\x8dna atrofija, trzanje mi\xc5\xa1ic), glavobol, polinevropatija (parastezija, hiperaktivni refleksi, upo\xc4\x8dasni senzori\xc4\x8dno in motori\xc4\x8dno prevodnost \xc5\xbeivcev) in primankljaj zmogljivosti v testih za kongintivno funkcijo.\n_START_SECTION_\nAnorganske spojine \xc5\xbeivega srebra\n_START_PARAGRAPH_\n\xc5\xbdivo srebro obstaja kot anorganska sol kot \xc5\xbeivosrebrni (II) klorid. Soli \xc5\xbeivega srebra v prvi vrsti vplivajo na prebavni trakt in ledvica. Lahko povzro\xc4\x8dijo hude po\xc5\xa1kodbe ledvic, vendar ne prehaja skozi krvno-mo\xc5\xbegansko pregrado. Soli \xc5\xbeivega srebra povzro\xc4\x8dajo manj\xc5\xa1e nevrolo\xc5\xa1ke po\xc5\xa1kodbe tudi \xc4\x8de nismo neprekinjeno ali te\xc5\xbeko izpostavljeni. Soli \xc5\xbeivega srebra se pojavijo v \xc5\xbeivosrebrni (I) in \xc5\xbeivosrebrni (II) obliki. \xc5\xbdivosrebrne (II) soli so obi\xc4\x8dajno bolj strupene kot \xc5\xbeivosrebrne (I) spojine, ker so topne v vodi in se la\xc5\xbeje absorbirajo iz prebavil.\n_START_SECTION_\nOrganske spojine \xc5\xbeivega srebra\n_START_PARAGRAPH_\nSpojine \xc5\xbeivega srebra so po navadi bolj strupene kot element sam. Organske spojine \xc5\xbeivega srebra so pogosto zelo strupene in povzro\xc4\x8dajo po\xc5\xa1kodbe jeter in mo\xc5\xbegan. Najbolj nevarna \xc5\xbeivosrebrna spojina je metilno \xc5\xbeivo srebro, ki je tako strupen, da  celo v mikrolitrih razlitja po ko\xc5\xbei ali celo po lateksovih rokavicah povzo\xc4\x8di smrt.\n_START_SECTION_\nDiagnoza zastrupitve z elementarnim ali anorganskim \xc5\xbeivim srebrom\n_START_PARAGRAPH_\nObi\xc4\x8dajno celotna koncentracija \xc5\xbeivega srebra v krvi ne presega 6 \xce\xbcg/L. Prehrana, ki vsebuje veliko rib,lahko pove\xc4\x8da vnos \xc5\xbeivega srebra, tako da se koncentracija pove\xc4\x8da celo preko 200 \xce\xbcg/L._NEWLINE_\xc5\xbdivo srebro ima kratko razpolovno dobo, zato merjenje koncentracije elementarnega ali anorganskega Hg v krvi ne daje zanesljivih rezultatov, zato tudi diagnostika ni enostavna._NEWLINE_Pomemben dejavnik, ki vpliva na stopnjo zastrupitve z \xc5\xbeivim srebrom je tudi trajanje_NEWLINE_izpostavljenosti, ko je  bila oseba v nekem dalj\xc5\xa1em \xc4\x8dasovnem obdobju na tak ali druga\xc4\x8den na\xc4\x8din v stiku s to posebno kovino (pri delovnem procesu pridobivanja \xc5\xbeivega srebra in industrijskih procesih), \xc5\xa1e posebej to velja za pretekla desetletja, ko varstvo pri delu ni dosegalo tak\xc5\xa1ne stopnje kot danes._NEWLINE_Mnenja o nevarnosti prehajanja \xc5\xbeivega srebra iz amalgamskih zalivk v zobeh na ostala tkiva _NEWLINE_so v strokovnih krogih deljena._NEWLINE_Morska hrana iz podro\xc4\x8dij, kjer se v prehransko verigo vna\xc5\xa1a \xc5\xbeivo srebro iz okolja, je potencialno nevarna tudi za \xc4\x8dloveka, ker ta kot zadnji \xc4\x8dlen te verige konzumira hrano s prekomerno vsebnostjo Hg._NEWLINE_Poleg akutne zastrupitve z \xc5\xbeivim srebrom obstaja \xc5\xa1e oblika po\xc4\x8dasne, nezaznavne in nevidne akumulacije manj\xc5\xa1ih koli\xc4\x8din \xc5\xbeivega srebra v organizmih \xc5\xbeivih bitij in s tem tudi \xc4\x8dloveka. _NEWLINE_\xc5\xbdivo srebro se zelo po\xc4\x8dasi izlo\xc4\x8da iz tkiv, simptomi zastrupitve so v\xc4\x8dasih nejasni, te\xc5\xbeko opredeljivi, bolezenski znaki pokrivajo simptome mnogih drugih obolenj in pri vseh obolelih tudi niso izra\xc5\xbeeni v enaki sliki. Zato je pri obolelih pot diagnostike dolgotrajna ali pa sploh nikoli ne pride do postavitve prave diagnoze._NEWLINE_Diagnozo zastrupitve z organskim \xc5\xbeivim srebrom se najbolj uspe\xc5\xa1no  doka\xc5\xbee z analizo krvi in las..\n_START_SECTION_\nPreventiva\n_START_PARAGRAPH_\nZastrupitve z \xc5\xbeivim srebrom  je mogo\xc4\x8de prepre\xc4\x8diti ali vsaj omiliti z odpravo ali zmanj\xc5\xa1anjem_NEWLINE_izpostavljenosti \xc5\xbeivemu srebru in spojinam \xc5\xbeivega srebra._NEWLINE_Pomembna so opozorila in navodila, namenjena osebam, ki so zaradi poklicne dejavnosti vklju\xc4\x8deni v procese, pri katerih prihajajo v stik s to strupeno snovjo._NEWLINE_Eden od naju\xc4\x8dinkovitej\xc5\xa1ih ukrepov pred zastrupitvijo je odstranjevanje vira \xc5\xbeivega srebra._NEWLINE_Dekontaminacija zahteva odstranitev obleke, temeljito umivanje ko\xc5\xbee in las ter izpiranje _NEWLINE_o\xc4\x8di s fiziolo\xc5\xa1ko raztopino. _NEWLINE_V primeru zau\xc5\xbeitja npr. \xc5\xbeivosrebrovega klorida je potrebno ravnati kot v primeru zau\xc5\xbeitja katere druge jedke raztopine.\n_START_SECTION_\nZdravljenje\n_START_PARAGRAPH_\nV medicini se pri akutni zastrupitvi z anorganskim \xc5\xbeivim srebrom izvaja terapija s _NEWLINE_kelacijo. Kelacija ali keliranje je kemi\xc4\x8dna reakcija, pri kateri reagent (kelator) ve\xc5\xbee kovinski atom. Nastane posebno stabilna molekularna konstrukcija, ki ima osrednji atom (atom te\xc5\xbeke kovine, npr. atom \xc5\xbeivega srebra), obdan s kelatnimi kle\xc5\xa1\xc4\x8dami, kot da bi bil ujet v kle\xc5\xa1\xc4\x8de rakovice (od tod tudi izraz CHELE- -kle\xc5\xa1\xc4\x8de). Pot izlo\xc4\x8ditve kelatne kompozicije iz telesa poteka preko krvnega obtoka skozi ledvice, oziroma je kon\xc4\x8dni rezultat izlo\xc4\x8danje \xc5\xbeivega srebra z urinom._NEWLINE_Uporablja se 2,3-dimerkapto-1-propanesulfonidno kislino (DMPS), D-penicilamin (DPCN) ali dimerkaprol (BAL)._NEWLINE_Ameri\xc5\xa1ka FDA je odobrila uporabo DMSA za zdravljenje zastrupitev z \xc5\xbeivim srebrom pri _NEWLINE_otrocih, kajti ve\xc4\x8d \xc5\xa1tudij je pokazalo jasne klini\xc4\x8dne koristi pri uporabi tega sredstva pred ostalimi._NEWLINE_DMSA se pri zastrupitvah s hlapi metilnega ali etilnega \xc5\xbeivega srebra daje peroralno _NEWLINE_(skozi usta) in ima manj stranskih u\xc4\x8dinkov kot BAL, DPCN in DMPS. Izsledki raziskav za alfa-lipojsko kislino (ALA) so pokazale, da deluje kot za\xc5\xa1\xc4\x8dita _NEWLINE_pred akutno zastrupitvijo z \xc5\xbeivim srebrom, \xc4\x8de se uporabi kmalu po izpostavljenosti. Potrebni so pravilni_NEWLINE_odmerki, kajti preveliki odmerki pove\xc4\x8dajo toksi\xc4\x8dnost, kar so potrdile raziskave pri ve\xc4\x8d vrstah sesalcev._NEWLINE_Glutation in N-acetilcistein (NAC), ki so ga priporo\xc4\x8dali nekateri zdravniki, nista primerna za zdravljenje, ker pove\xc4\x8dujeta koncentracijo \xc5\xbeivega srebra v ledvicah in mo\xc5\xbeganih. _NEWLINE_Eksperemintalne ugotovitve so pokazale interakcijo med selenom in metilnim \xc5\xbeivim srebrom. _NEWLINE_Epidemiolo\xc5\xa1ke \xc5\xa1tudije pa niso potrdile dovolj u\xc4\x8dinkovite rabe selena pred \xc5\xa1kodljivimi u\xc4\x8dinki _NEWLINE_\xc5\xbeivega srebra._NEWLINE_Tudi \xc4\x8de bolnik nima simptomov izpostavljenosti \xc5\xbeivemu srebru in v anamnezi nima opisane izpostavljenosti, se manj\xc5\xa1ina zdravnikov (predvsem tistih v alternativni medicini) odlo\xc4\x8di_NEWLINE_za metodo keliranja, z namenom odstraniti \xc5\xbeivo srebro iz bolnikovega telesa, ker menijo, da le-ta povzro\xc4\x8da nevrolo\xc5\xa1ke in druge motnje._NEWLINE_Obi\xc4\x8dajna praksa je taka, da bolnikovo telo izzovejo z agensom - kelatorjem in nato zbirajo bolnikov urin. Vzorce urina oddajo v laboratorij, kjer opravijo analizo in na podlagi vsebnosti \xc5\xbeivega srebra postavijo diagnozo. V\xc4\x8dasih za primerjavo uporabijo vzorec urina, ki ga je bolnik oddal pred keliranjem. Na podlagi diagnostike bolniku svetujejo ponovno keliranje. \xc5\xa0tevilni znanstveni podatki podpirajo trditev, da \xc5\xbeivo srebro v cepivih povzro\xc4\x8da avtizem ali njegove simptome, in tudi slovenski ekspert za toksi\xc4\x8dnost \xc5\xbeivega srebra je mnenja, da lahko pri nekaterih ob\xc4\x8dutljivej\xc5\xa1ih otrocih tudi \xc5\xbeivo srebro vpliva na razvoj simtomov avtizma, vendar pa \xc5\xa1e ni znanstvene podpore za terapijo s kelatorji za zdravljenje avtizma._NEWLINE_Nepravilna terapija s kelatorjem pa je lahko nevarna. Nepravilna oblika EDTA, ki je bila uporabljena za terapijo s keliranjem, je povzro\xc4\x8dila smrt petletnega de\xc4\x8dka z avtizmom - _NEWLINE_zaradi hipokalcemije (hypocalcemia) je pri\xc5\xa1lo do zastoja srca.\n_START_SECTION_\nPrognoza zdravljenja\n_START_PARAGRAPH_\nVeliko toksi\xc4\x8dnih u\xc4\x8dinkov \xc5\xbeivega srebra je delno ali v celoti reverzibilnih, bodisi s pomo\xc4\x8djo posebne terapije ali z ukrepom fizi\xc4\x8dne odstranitve kovine po prekinjeni izpostavljenosti. _NEWLINE_Vendar pa dolgotrajna izpostavljenost povzro\xc4\x8da nepopravljivo \xc5\xa1kodo, zlasti na zarodku, dojen\xc4\x8dku ali malemu otroku._NEWLINE_Youngov sindrom napoveduje dolgoro\xc4\x8dne posledice zgodnje zastrupitve z \xc5\xbeivim srebrom._NEWLINE_\xc5\xbdivosrebrov klorid lahko povzro\xc4\x8di raka, kar potrjujejo preizkusi, ko se je pove\xc4\x8dalo ve\xc4\x8d vrst raka pri mi\xc5\xa1ih in podganah, medtem ko metil\xc5\xbeivosrebro povzro\xc4\x8da ledvi\xc4\x8dne tumorje pri samcih podgan. Zato sta \xc5\xbeivosrebrov klorid in metilno \xc5\xbeivo srebro uvr\xc5\xa1\xc4\x8dena na listo potencialno nevarnih snovi, ki lahko povzro\xc4\x8dijo raka pri ljudeh.\n_START_SECTION_\nOdkrivanje v biolo\xc5\xa1kih teko\xc4\x8dinah\n_START_PARAGRAPH_\nV krvi in urinu je mogo\xc4\x8de dolo\xc4\x8diti prisotnost \xc5\xbeivega srebra za potrditev diagnoze zastrupitve pri hospitaliziranih \xc5\xbertvah ali za pomo\xc4\x8d pri forenzi\xc4\x8dni preiskavi v primeru s smrtnim izidom._NEWLINE_Nekatere analiti\xc4\x8dne tehnike lahko razlikujejo anorganske in organske oblike \xc5\xbeivega srebra. Koncentracija anorganskega \xc5\xbeivega srebra v obeh biolo\xc5\xa1kih teko\xc4\x8dinah (kri in urin) po navadi_NEWLINE_dose\xc5\xbeejo visoko raven kmalu po izpostavljenosti. Elementarne in organske oblike \xc5\xbeivega srebra so po navadi v ni\xc5\xbejih koncentracijah, vendar so zelo obstojne._NEWLINE_Terapija keliranja lahko povzro\xc4\x8di prehodno zvi\xc5\xa1anje ravni \xc5\xbeivega srebra v krvi.\n_START_SECTION_\nInfantile acrodynia\n_START_PARAGRAPH_\nBolezen je znana tudi pod imenom kalomelna bolezen, erythredemi\xc4\x8dna polinevropatija in _NEWLINE_ro\xc5\xbenata bolezen (pink disease). Gre za vrsto obolenja zaradi zastrupitve z \xc5\xbeivim srebrom, za katero je zna\xc4\x8dilna bole\xc4\x8dina in roza barva rok in nog. _NEWLINE_Bolezen je znana tudi kot ro\xc5\xbenata bolezen, Swift bolezen, Feev bolezen, Selter bolezen,_NEWLINE_eritrodermija, eritrodermija polinevritis, dermatopolyneuritis, trophodermatoneuroza, _NEWLINE_eritem arthricum epidemicum, vegetativna neuroza in vegetativni encephalitis._NEWLINE_Vse te diagnoze opisujejo razli\xc4\x8dne vidike sindroma._NEWLINE_Acrodynia je bila razmeroma pogosta med otroci v prvi polovici 20. stoletja. Na za\xc4\x8detku vzrok za epidemijo acrodynije pri dojen\xc4\x8dkih in majhnih otrocih ni bil znan. Med letoma 1950 in 1960 so bolezen uspeli povezati s kalomelnim prahom (\xc5\xbeivosrebrov klorid). Po letu 1954 se je pojavnost te bolezni zmanj\xc5\xa1evala._NEWLINE_Acrodynijo je te\xc5\xbeko diagnostificirati. Domnevajo, da je etiologija tega sindroma_NEWLINE_idiosinkrati\xc4\x8dna preob\xc4\x8dutljivostna reakcija na \xc5\xbeivo srebro, ki nastane kot posledica pomanjkljive korelacije z ravnjo \xc5\xbeivega srebra in se izrazi kot simptom zastrupive.\n_START_SECTION_\nZobni amalgam\n_START_PARAGRAPH_\nZobni amalgam je zlitina, ki vsebuje okoli 50 odstotkov elementarnega \xc5\xbeivega srebra in _NEWLINE_so ga prvi\xc4\x8d uporabili kot polnilo za zobne zalivke v Franciji v za\xc4\x8detku 19. stoletja._NEWLINE_Amalgam je vir nizke stopnje izpostavljenosti \xc5\xbeivemu srebru in ni nobenih znanstvenih dokazov_NEWLINE_za klini\xc4\x8dno pomembne toksi\xc4\x8dne u\xc4\x8dinke, razen za redke lokalne reakcije preob\xc4\x8dutljivosti._NEWLINE_V Zdru\xc5\xbeenih dr\xc5\xbeavah Amerike je National Institutes of Health podal mnenje, da amalgamske_NEWLINE_zalivke ne predstavljajo osebnega tveganja za zdravje in da zamenjava z nadomestnim materialom ni potrebna. _NEWLINE_Nasprotno pa so v skandinavskih dr\xc5\xbeavah amalgamske zalivke prepovedali zaradi pomiselkov o onesna\xc5\xbeevanju okolja z \xc5\xbeivim srebrom._NEWLINE_Leta 2002 je Maths Berlin, zaslu\xc5\xbeni profesor okoljske medicine iz leta 1991, vodil pri Svetovni zdravstveni organizaciji projektno skupino, ki je prou\xc4\x8devala okoljska merila za zdravje z ozirom na amalgamsko \xc5\xbeivo srebro. Izledki raziskav so bili objavljeni kot znanstvena literatura po naro\xc4\x8dilu \xc5\xa1vedske vlade za zdravstvena vpra\xc5\xa1anja, povezana z uporabo _NEWLINE_amalgama. V poro\xc4\x8dilu je bilo navedeno: "Glede na dejstvo, da je \xc5\xbeivo srebro multikomponenten toksin, ki na ve\xc4\x8d ravneh vpliva  na biokemi\xc4\x8dno dinamiko celice, amalgamske zalivke niso primerne za restavriranje zob".\n_START_SECTION_\nKozmetika\n_START_PARAGRAPH_\nNekateri izdelki za beljenje ko\xc5\xbee vsebujejo strupene kemikalije, kot je \xc5\xbeivosrebrov (II)_NEWLINE_klorid. Ta kemi\xc4\x8dna u\xc4\x8dinkovina se zlahka resorbira skozi ko\xc5\xbeo v krvni obtok. V ZDA je uporaba_NEWLINE_\xc5\xbeivega srebra v kozmeti\xc4\x8dnih izdelkih prepovedana. Vendar pa nekateri kozmeti\xc4\x8dni izdelki vsebujejo \xc5\xbeivo srebro, ker so pogosto nezakonito uvo\xc5\xbeeni._NEWLINE_Na podlagi potrjenega primera zastrupitve z \xc5\xbeivim srebrom, ki izhaja iz uporabe uvo\xc5\xbeenega izdelka za beljenje ko\xc5\xbee, je United States Food and Drug Administration opozoril na nevarnost uporabe tovrstnih izdelkov. Posledice uporabe kozmeti\xc4\x8dnih izdelkov, ki vsebujejo \xc5\xbeivo srebro se ka\xc5\xbeejo v simptomih zastrupitve. Beljenje ko\xc5\xbee je \xc5\xa1e posebej priljubljeno med azijskimi _NEWLINE_\xc5\xbeenskami. V Hong kongu so leta 2002 odkrili izdelke, ki so vsebovali 9000 do 60000 krat ve\xc4\x8dji odmerek od priporo\xc4\x8denega.\n_START_SECTION_\nFluorescentne sijalke\n_START_PARAGRAPH_\nFluorescentne sijalke ali var\xc4\x8dne \xc5\xbearnice vsebujejo \xc5\xbeivo srebro, ki se sprosti ob po\xc5\xa1kodbi stekla oziroma, \xc4\x8de se \xc5\xbearnica razbije. \xc5\xbdivo srebro v \xc5\xbearnici je obi\xc4\x8dajno prisotno kot teko\xc4\x8de elementarno \xc5\xbeivo srebro ali v obliki hlapov, lahko pa tudi oboje, saj teko\xc4\x8dina izhlapeva pri sobni temperaturi. _NEWLINE_\xc4\x8ce se \xc5\xbearnica razbije v zaprtem prostoru, lahko oddaja hlape \xc5\xbeivega srebra v dovolj velikih koli\xc4\x8dinah, da je \xc5\xa1kodljivo za zdravje ljudi. Zato v ZDA organizacija Environmental _NEWLINE_Protection Agency priporo\xc4\x8da evakuacijo in zra\xc4\x8denje prostora za najmanj 15 minut po po\xc5\xa1kodbi _NEWLINE_fluorescentne sijalke, \xc4\x8de pa se razbije ve\xc4\x8d \xc5\xbearnic naenkrat predstavlja to \xc5\xa1e ve\xc4\x8djo skrb._NEWLINE_Iz leta 1987 izhaja poro\xc4\x8dilo o 23-mese\xc4\x8dnem otroku, ki se je zastrupil z \xc5\xbeivim srebrom _NEWLINE_(infantile acrodynia) in utrpel posledice: anoreksija, izguba telesne te\xc5\xbee, razdra\xc5\xbeljivost, obilno potenje, rde\xc4\x8dina in lu\xc5\xa1\xc4\x8denje na prstih rok in nog. Ta primer se je zgodil, ko se je v bli\xc5\xbeini vrtca razbil kartonast zaboj poln var\xc4\x8dnih \xc5\xbearnic. Steklo so po\xc4\x8distili, tla pa so ostala kontaminirana z \xc5\xbeivim srebrom. Otroci, ki so se tam igrali, so obolevali in pokazali so se tipi\xc4\x8dni znaki zastrupitve.'